Kõlab nagu keskpärane ulmepõnevik: bakterid satuvad kosmosesse ja saabuvad sealt tagasi ohtlikemana kui eales varem.  Aga just nii see seekord ongi. Möödunud aastal kosmosesüstikuga Atlantis orbiidil käinud salmonella-bakterid muutusid seal eluohtlikumaks kui Maa peal hoitud kontrollbakterid. Poolte katsehiirte surmamiseks kulus kosmoses viibinud baktereid keskmiselt kolm korda vähem kui tavalisi baktereid.  Teadlased ei tea täpselt, mis baktereid kosmoses surmavamaks muudab, aga  kahtlustatakse, et asi on seotud bakterikultuuri ümbritseva vedeliku vähenenud survega nõrga gravitatsiooni tingimustes. Geenianalüüs näitas, et süstikul lennanud salmonella-bakteritel esines muutusi vähemalt 167 geenis. Ei osata aimata, kas kosmos kõigile bakteritele samasugust mõju avaldab, kuid kosmosetingimuste iseäralikku toimet bakteritele on kahtlustatud varemgi. Nüüdne katse, millest Ameerika teadlased kirjutavad USA Teaduste Akadeemia toimetistes, on esimene, kus bakterite muutumist kosmoses on suudetud selgelt  kirjeldada.  Priit Ennet/Vikerraadio